Document ID: /roh_data/filtered/fineweb-2-filterrobots_roh.jsonl.gz/66383

La vischnanca da Surses ch’ha elavurà in concept da protecziun per il Lai Barnagn spera, ch’ins possia proximamain puspè lubir dad ir a nudar en il lai. Il president Leo Thomann quinta e spera ch’i pudess anc questa mesemna dar levgiaments da la Confederaziun. Il pli tard cura ch’ins po puspè nudar, vegnian lura era avertas las gardarobas per sa midar.
I na saja però betg da quintar cun grondas fullas en las gardarobas, cunquai ch’ils blers che visitan il lai gnanc na dovrian quellas, è il president persvadì. Gia avert è il kiosc dal lai. Per quel valan las prescripziuns da las ustarias. Uschia è tranter auter vegnì schlargià il spazi tranter las maisas, e giun plaun è marcà la distanza ch’è da tegnair en colonnas.